Petrol, diesel gaan met byna R1 per liter styg | Netwerk24
Deur William Horne 28 Februarie 2019 17:03
Jou sak gaan platter wees in Maart en April weens hoër brandstofpryse. Die prys vir Maart word enige dag vanaf Vrydag bekend gemaak.
Petrolpryse kan in Mei met sowat 60c per liter styg en dieselpryse met meer as 40c.
Die jongste onderverhaling – dus potensiële prysstyging – ten opsigte van petrol is gemiddeld 73c per liter en 92c per liter vir diesel met ’n swaelinhoud van 0,005%, sê die AA.
“Die rand-dollarwisselkoers was in Februarie ietwat in Suid-Afrika se guns en het tot ’n besparing van tot 9c per liter gelei. Maar ongelukkig was dit nie genoeg om die baie groter uitwerking van stygende ruoliepryse teen te werk nie.”
Boonop styg tolgeld op 1 Maart en in April styg die algemene brandstofheffing met 15c per liter en die bydrae tot die Padongelukkefonds met 5c per liter.
Die nuwe koolstofbelasting tree in Junie in werking, wat die prys van petrol met 9c per liter en die prys van diesel met 10c per liter sal laat styg.
Die AA verwag die wêreldwye aanvraag na olie sal in die komende maande minder wees as wat geproduseer word vanweë die enorme produksie van skalie-olie in die VSA. Ondanks produksiebesnoeiings deur die Organisasie van Petroleumuitvoerlande verskaf dit steeds ’n oormaat olie aan wêreldmarkte.
Maar die AA waarsku dat enige geopolitieke skokke dié tendens kan omkeer. “Ons kan dus nie verdere prysstygings vanjaar uitsluit nie.”